ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 855/2010 ΤΟΥ ΣΥΜΒΟΥΛΊΟΥ της 27ης Σεπτεμβρίου 2010 σχετικά με την τροποποίηση του κανονισμού (ΕΚ) αριθ. 1631/2005 για την επιβολή οριστικού δασμού αντιντάμπινγκ στις εισαγωγές τριχλωροϊσοκυανουρικού οξέος, καταγωγής, μεταξύ άλλων, Λαϊκής Δημοκρατίας της Κίνας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός») και ιδίως το άρθρο 9 παράγραφος 4 και το άρθρο 11 παράγραφοι 3, 5 και 6, την πρόταση που υπέβαλε η Ευρωπαϊκή Επιτροπή κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Ισχύοντα μέτρα (1) Τον Οκτώβριο του 2005, το Συμβούλιο, με τον κανονισμό (ΕΚ) αριθ. 1631/2005 (2), (ο «αρχικός κανονισμός») επέβαλε οριστικό δασμό αντιντάμπινγκ στις εισαγωγές τριχλωροϊσοκυανουρικού οξέος («TCCA») καταγωγής Λαϊκής Δημοκρατίας της Κίνας («ΛΔΚ»). Τα ποσοστά δασμών κυμαίνονται από 7,3 % έως 42,6 %. 2. Αίτηση επανεξέτασης (2) Το 2009, η Επιτροπή έλαβε μια αίτηση για τη διενέργεια μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού. Η αίτηση, το πεδίο εφαρμογής της οποίας περιοριζόταν στην εξέταση του ντάμπινγκ, υποβλήθηκε από έναν κινέζο παραγωγό-εξαγωγέα, την εταιρεία Heze Huayi Chemical Co., Ltd («Heze» ή «ο αιτών»). Ο οριστικός δασμός αντιντάμπινγκ που εφαρμόζεται στα προϊόντα του αιτούντα είναι 14,1 %. (3) Στην αίτησή του, ο αιτών υποστήριξε ότι είχαν αλλάξει οι περιστάσεις βάσει των οποίων επιβλήθηκε το μέτρο και ότι οι πραγματοποιηθείσες αλλαγές είχαν μόνιμο χαρακτήρα. Ο αιτών προσκόμισε εκ πρώτης όψεως αποδεικτικά στοιχεία σύμφωνα με τα οποία η συνέχιση της επιβολής του μέτρου στο σημερινό επίπεδο δεν είναι πλέον αναγκαία για την αντιστάθμιση του ντάμπινγκ. (4) Ιδίως, η αίτηση βασίζεται στον ισχυρισμό ότι το κόστος της μονάδας TCCA του αιτούντα έχει μειωθεί σημαντικά από την αρχική έρευνα και έπειτα επειδή: - ο αιτών παράγει τις κύριες πρώτες ύλες που χρειάζονται για την παραγωγή του προϊόντος που αποτελεί αντικείμενο έρευνας· και - ο αιτών έχει αυξήσει την παραγωγική του ικανότητα. 3. Έναρξη επανεξέτασης (5) Κατόπιν διαβούλευσης με τη συμβουλευτική επιτροπή, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία για την έναρξη επανεξέτασης και ξεκίνησε στις 2 Ιουλίου 2009 μια επανεξέταση (3) σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στην εξέταση του ντάμπινγκ σε ό,τι αφορά τον αιτούντα. 4. Υπό εξέταση προϊόν και ομοειδές προϊόν (6) Το υπό εξέταση προϊόν στο πλαίσιο της τρέχουσας επανεξέτασης είναι το ίδιο με αυτό που περιγράφεται στον αρχικό κανονισμό, το τριχλωροϊσοκυανουρικό οξύ και τα εξ αυτού παρασκευάσματα, το επονομαζόμενο επίσης «symclosene» με τη διεθνή κοινή ονομασία του (ΙΝΝ), καταγωγής Λαϊκής Δημοκρατίας της Κίνας («το υπό εξέταση προϊόν»), που σήμερα υπάγεται στους κωδικούς ΣΟ ex 2933 69 80 και ex 3808 94 20. (7) Το προϊόν που παράγεται και πωλείται στην εγχώρια αγορά της Κίνας και αυτό που εξάγεται στην Ένωση έχουν τα ίδια βασικά φυσικά, τεχνικά και χημικά χαρακτηριστικά και χρήσεις και, συνεπώς, θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού. 5. Ενδιαφερόμενα μέρη (8) Η Επιτροπή ενημέρωσε επίσημα τον αιτούντα, τον κλάδο παραγωγής της Ένωσης καθώς και τους εκπροσώπους της κυβέρνησης της χώρας εξαγωγής για την έναρξη της επανεξέτασης. (9) Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη διαδικασίας. (10) Η Επιτροπή, προκειμένου να λάβει τις πληροφορίες που θεωρούνται αναγκαίες για την έρευνά της, απέστειλε ένα έντυπο αίτησης για την αναγνώριση καθεστώτος οικονομίας της αγοράς («ΚΟΑ») και ένα ερωτηματολόγιο στον αιτούντα και έλαβε απαντήσεις εντός των προθεσμιών που ορίστηκαν για τον σκοπό αυτό. Η Επιτροπή ζήτησε και επαλήθευσε όλες τις πληροφορίες που έκρινε αναγκαίες για τον καθορισμό του ντάμπινγκ και πραγματοποίησε επίσκεψη επαλήθευσης στις εγκαταστάσεις του αιτούντα. 6. Περίοδος της έρευνας (11) Η έρευνα για την πρακτική ντάμπινγκ κάλυψε την περίοδο από την 1η Ιουλίου 2008 μέχρι τις 30 Ιουνίου 2009 («ΠΕ»). Β. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ 1. Καθεστώς οικονομίας της αγοράς («ΚΟΑ») (12) Σύμφωνα με το άρθρο 2 παράγραφος 7 στοιχείο β) του βασικού κανονισμού, κατά τις έρευνες αντιντάμπινγκ που αφορούν εισαγωγές από τη ΛΔΚ, η κανονική αξία καθορίζεται σύμφωνα με το άρθρο 2 παράγραφοι 1 έως 6 του βασικού κανονισμού για τους παραγωγούς για τους οποίους διαπιστώνεται ότι πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού, δηλαδή όταν αποδεικνύεται ότι επικρατούν συνθήκες οικονομίας της αγοράς όσον αφορά την κατασκευή και την πώληση του ομοειδούς προϊόντος. Αυτά τα κριτήρια περιγράφονται συνοπτικά κατωτέρω: - οι επιχειρηματικές αποφάσεις λαμβάνονται βάσει στοιχείων της αγοράς χωρίς σημαντική κρατική παρέμβαση και το κόστος αντανακλά τις τιμές της αγοράς· - οι εταιρείες διατηρούν συγκεκριμένη σειρά βασικών λογιστικών βιβλίων για τα οποία διενεργείται ανεξάρτητος λογιστικός έλεγχος σύμφωνα με τα διεθνή λογιστικά πρότυπα (ΔΛΠ) και τα οποία χρησιμοποιούνται για όλους τους σκοπούς· - δεν υπάρχουν μείζονες στρεβλώσεις προερχόμενες από την προηγούμενη περίοδο κατά την οποία δεν είχε αναγνωριστεί το καθεστώς οικονομίας της αγοράς· - οι νόμοι σχετικά με την πτώχευση και το ιδιοκτησιακό καθεστώς εγγυώνται σταθερότητα και ασφάλεια δικαίου· - οι συναλλαγματικές ισοτιμίες πραγματοποιούνται σε τιμές αγοράς. (13) Κατά την έρευνα διαπιστώθηκε ότι ο αιτών πληρούσε και τα πέντε κριτήρια ΚΟΑ. Διαπιστώθηκε ακόμη ότι κατά τη διάρκεια της περιόδου έρευνας (ΠΕ), η εταιρεία Heze λάμβανε τις επιχειρηματικές της αποφάσεις χωρίς κρατική παρέμβαση ή χωρίς να προκαλούνται στρεβλώσεις λόγω του ότι δεν ίσχυε καθεστώς οικονομίας της αγοράς. Η Heze διέπεται, χωρίς καμία παρέκκλιση, από την κινεζική νομοθεσία περί πτώχευσης και ιδιοκτησίας. Η εταιρεία διαθέτει λογιστικά μητρώα και λογιστικό σύστημα που υπόκεινται σε ανεξάρτητο έλεγχο και διαπιστώθηκε ότι η πρακτική της ήταν σύμφωνη προς τις διεθνώς αποδεκτές γενικές αρχές λογιστικής και τα ΔΛΠ. Διαπιστώθηκε επίσης ότι οι δαπάνες και οι τιμές αντικατόπτριζαν τις τιμές της αγοράς και ότι o καθορισμός των συναλλαγματικών ισοτιμιών πραγματοποιούνταν σε τιμές αγοράς. (14) Βάσει των ανωτέρω πραγματικών περιστατικών και εκτιμήσεων, είναι δυνατό να χορηγηθεί ΚΟΑ στον αιτούντα. 2. Κανονική αξία (15) Για τον καθορισμό της κανονικής αξίας εξετάστηκε αρχικά κατά πόσον ο συνολικός όγκος εγχώριων πωλήσεων του ομοειδούς προϊόντος της εταιρείας Heze ήταν αντιπροσωπευτικός σε σύγκριση με το συνολικό όγκο εξαγωγικών πωλήσεών του στην Ένωση. Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρούνται αντιπροσωπευτικές, όταν ο συνολικός όγκος τους ανέρχεται τουλάχιστον στο 5 % του συνολικού όγκου των αντίστοιχων εξαγωγικών πωλήσεων στην Ένωση. Η Επιτροπή διαπίστωσε ότι το TCCA πωλούνταν στην εγχώρια αγορά από τον αιτούντα σε συνολικά αντιπροσωπευτικούς όγκους. (16) Στη συνέχεια, προσδιορίστηκαν εκείνοι οι τύποι του ομοειδούς προϊόντος που πωλούνταν στην εγχώρια αγορά από τον αιτούντα και ήταν πανομοιότυποι ή άμεσα συγκρίσιμοι με τους τύπους που εξήχθησαν στην Ένωση. (17) Για κάθε τύπο που πωλήθηκε από την εταιρεία Heze στην εγχώρια αγορά και που αποδείχθηκε ότι ήταν άμεσα συγκρίσιμος με τον τύπο που πωλήθηκε προς εξαγωγή στην Ένωση, διαπιστώθηκε το κατά πόσον οι πραγματοποιηθείσες εγχώριες πωλήσεις είχαν αντιπροσωπευτικό όγκο για τους σκοπούς του άρθρου 2 παράγραφος 2 του βασικού κανονισμού. Οι εγχώριες πωλήσεις ενός ειδικού τύπου θεωρούνταν αρκετά αντιπροσωπευτικές όταν, κατά την περίοδο έρευνας, ο συνολικός όγκος των εγχώριων πωλήσεων του εν λόγω τύπου αντιπροσώπευε το 5 % ή περισσότερο του συνολικού όγκου πωλήσεων του συγκρίσιμου τύπου που εξήχθη στην Ένωση. (18) Εξετάστηκε ακόμη το κατά πόσον οι εγχώριες πωλήσεις κάθε τύπου μπορούσαν να θεωρηθούν ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Τούτο επιτεύχθηκε μέσω του προσδιορισμού της αναλογίας των επικερδών πωλήσεων σε ανεξάρτητους πελάτες στην εγχώρια αγορά κάθε εξαγόμενου τύπου του υπό εξέταση προϊόντος κατά την περίοδο έρευνας. (19) Στις περιπτώσεις όπου ο όγκος των πωλήσεων ενός τύπου του προϊόντος, το οποίο πωλείται σε καθαρή τιμή πώλησης ίση με ή υψηλότερη από το υπολογισθέν κόστος παραγωγής, αντιστοιχούσε σε άνω του 80 % του συνολικού όγκου πωλήσεων του συγκεκριμένου τύπου, και στις περιπτώσεις όπου η μέση σταθμισμένη τιμή αυτού του τύπου ήταν ίση με ή υψηλότερη από το μοναδιαίο κόστος παραγωγής του, η κανονική αξία καθορίστηκε με βάση την πραγματική εγχώρια τιμή. Αυτή η τιμή υπολογίστηκε ως ο σταθμισμένος μέσος όρος των τιμών όλων των εγχώριων πωλήσεων αυτού του τύπου κατά την ΠΕ, ανεξάρτητα από το αν αυτές οι πωλήσεις ήταν επικερδείς ή όχι. (20) Στις περιπτώσεις όπου ο όγκος των κερδοφόρων πωλήσεων ενός τύπου του προϊόντος αντιπροσώπευε 80 % ή λιγότερο του συνολικού όγκου πωλήσεων του συγκεκριμένου τύπου, ή εφόσον ο σταθμισμένος μέσος όρος των τιμών των εν λόγω πωλήσεων ήταν κατώτερος από το μοναδιαίο κόστος παραγωγής, η κανονική αξία βασίστηκε στην πραγματική εγχώρια τιμή, η οποία υπολογίστηκε ως σταθμισμένους μέσος όρος μόνο των κερδοφόρων εγχώριων πωλήσεων του εν λόγω τύπου κατά τη διάρκεια της ΠΕ. (21) Στις περιπτώσεις που δεν ήταν δυνατό να χρησιμοποιηθούν για τον καθορισμό της κανονικής αξίας οι εγχώριες τιμές ενός συγκεκριμένου τύπου προϊόντος που πουλούσε η Heze, χρειάστηκε να εφαρμοστεί άλλη μέθοδος. Στο πλαίσιο αυτό, η Επιτροπή χρησιμοποίησε κατασκευασμένη κανονική αξία. Σύμφωνα με το άρθρο 2 παράγραφος 3 του βασικού κανονισμού, η κανονική αξία κατασκευάσθηκε με την προσθήκη, στο κόστος κατασκευής των εξαγόμενων τύπων προϊόντων, ενός εύλογου ποσού για τα έξοδα πώλησης και για τα γενικά και διοικητικά έξοδα (Π&ΓΔ), καθώς και ενός εύλογου περιθωρίου κέρδους. Σύμφωνα με το άρθρο 2 παράγραφος 6 του βασικού κανονισμού, τα ποσά για τα (Π&ΓΔ) και το περιθώριο κέρδους βασίστηκαν στον μέσο όρο των Π&ΓΔ και του περιθωρίου κέρδους των πωλήσεων της εταιρείας Heze στο πλαίσιο συνήθων εμπορικών πράξεων του ομοειδούς προϊόντος. (22) Σύμφωνα με τη μεθοδολογία που χρησιμοποιήθηκε στην αρχική έρευνα υπολογίστηκε το κόστος κατασκευής για δύο τύπους προϊόντων. Λαμβάνοντας υπόψη τις πληροφορίες που υπέβαλε ο αιτών, ένα κατασκευαστικό κόστος υπολογίστηκε για κόκκους και δισκία και ένα δεύτερο για σκόνη. 3. Τιμή εξαγωγής (23) Επειδή το υπό εξέταση προϊόν εξήχθη απευθείας σε ανεξάρτητους πελάτες στην Ένωση, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, δηλαδή με βάση τις πράγματι καταβληθείσες ή καταβλητέες τιμές εξαγωγής του προϊόντος όταν πωλείται για εξαγωγή στην Ένωση. 4. Σύγκριση (24) Ο μέσος όρος κανονικής αξίας και ο μέσος όρος τιμής εξαγωγής για κάθε τύπο του υπό εξέταση προϊόντος συγκρίθηκαν με βάση την τιμή «εκ του εργοστασίου» και στο ίδιο στάδιο εμπορίας. Για να εξασφαλιστεί ορθή σύγκριση μεταξύ της κανονικής αξίας και της τιμής εξαγωγής, λήφθηκαν υπόψη, σύμφωνα με το άρθρο 2 παράγραφος 10 του βασικού κανονισμού, οι διαφορετικοί παράγοντες οι οποίοι, κατά τους ισχυρισμούς και όπως απεδείχθη, επηρέασαν τις τιμές και τη συγκρισιμότητα των τιμών. Για το σκοπό αυτό, έγιναν αναπροσαρμογές, όπου αυτό κρίθηκε σκόπιμο και αιτιολογημένο, για τις διαφορές του κόστους μεταφοράς, των θαλάσσιων ναύλων και του κόστους ασφάλισης, του χειρισμού, του κόστους πίστωσης, καθώς και των τραπεζικών τελών. Επιπλέον, διαπιστώθηκε ότι ο ΦΠΑ είχε εν μέρει επιστραφεί όταν το υπό εξέταση προϊόν πωλήθηκε για εξαγωγή στην Ένωση. Συνεπώς, ο πληρωτέος ΦΠΑ για τις εγχώριες πωλήσεις είχε προσαρμοστεί αντιστοίχως σύμφωνα με το άρθρο 2 παράγραφος 10 στοιχείο β) του βασικού κανονισμού. (25) Όσον αφορά την προσαρμογή του κόστους συσκευασίας, ο αιτών ζήτησε προσαρμογή όσον αφορά τα έξοδα συσκευασίας τόσο στην αγορά της Κίνας όσο και στην αγορά της Ένωσης. Από την επαλήθευση προέκυψε ότι το εν λόγω κόστος είχε συμπεριληφθεί επίσης στο κόστος παραγωγής του προϊόντος ανεξάρτητα από το αν προοριζόταν για πώληση: στην εγχώρια αγορά ή για εξαγωγή. Συνεπώς, η προσαρμογή που ζητήθηκε δεν έγινε αποδεκτή ούτε στην εγχώρια αγορά ούτε στην αγορά εξαγωγών. 5. Περιθώριο ντάμπινγκ (26) Όπως προβλέπεται στο άρθρο 2 παράγραφος 11 του βασικού κανονισμού, η μέση σταθμισμένη κανονική αξία ανά τύπο συγκρίθηκε με τη μέση σταθμισμένη τιμή εξαγωγής του αντίστοιχου τύπου του υπό εξέταση προϊόντος. Με τη σύγκριση αυτή αποδείχθηκε η ύπαρξη πρακτικής ντάμπινγκ. (27) Το περιθώριο ντάμπινγκ της Heze, εκφραζόμενο ως ποσοστό της καθαρής τιμής, ελεύθερο στα σύνορα της Ένωσης, πριν από την καταβολή δασμού, διαπιστώθηκε ότι είναι 3,2 %. Γ. ΔΙΑΡΚΗΣ ΧΑΡΑΚΤΗΡΑΣ ΤΗΣ ΜΕΤΑΒΟΛΗΣ ΤΩΝ ΣΥΝΘΗΚΩΝ (28) Σύμφωνα με το άρθρο 11 παράγραφος 3 του βασικού κανονισμού, εξετάστηκε επίσης κατά πόσον η διαπιστωθείσα μεταβολή των συνθηκών ήταν δυνατόν να θεωρηθεί εύλογα διαρκούς χαρακτήρα. (29) Ο αιτών συνεργάστηκε πλήρως στην παρούσα ενδιάμεση επανεξέταση, ενώ τα στοιχεία που συλλέχθηκαν και επαληθεύτηκαν επιτρέπουν να προσδιοριστεί περιθώριο ντάμπινγκ με βάση τις ατομικές τιμές του εξαγωγής προς την Ένωση. Το αποτέλεσμα του εν λόγω υπολογισμού υποδηλώνει ότι δεν δικαιολογείται πλέον η συνεχιζόμενη εφαρμογή του μέτρου στο τρέχον επίπεδό του. (30) Τα στοιχεία που προέκυψαν και επαληθεύτηκαν στην έρευνα έδειξαν μείωση του επιπέδου ντάμπινγκ γεγονός που εξηγείται από τη μείωση της διάρθρωσης του κόστους της εταιρείας. Οι κύριοι παράγοντες για την προώθηση της μείωσης στη διάρθρωση του κόστους είναι η εσωτερική παραγωγή της κύριας πρώτης ύλης και η επέκταση της ικανότητας παραγωγής του αιτούντα. (31) Επίσης διαπιστώθηκε ότι από την αρχική έρευνα και έπειτα οι τιμές εξαγωγής της Heze σε όλες τις αγορές αυξήθηκαν. Ιδίως, οι τιμές εξαγωγής προς την Ένωση αντιστοιχούν στις τιμές εξαγωγής της εταιρείας προς τρίτες χώρες. Τα στοιχεία που συλλέχθηκαν επιτόπου έδειξαν ότι η εταιρεία έχει πολλούς πελάτες στην Ένωση με παρόμοια επίπεδα τιμών. Η σταθερή συμπεριφορά του αιτούντα στην αγορά δείχνει ότι οι αλλαγές στις συνθήκες έχουν διαρκή χαρακτήρα. (32) Με βάση τα προαναφερθέντα, εκτιμάται επομένως ότι οι περιστάσεις που οδήγησαν στην έναρξη της παρούσας επανεξέτασης δεν είναι πιθανό να αλλάξουν στο άμεσο μέλλον κατά τρόπο που να επηρεάζει τα συμπεράσματα της παρούσας επανεξέτασης. Συνεπώς, συμπεραίνεται ότι οι αλλαγές θεωρείται ότι έχουν διαρκή χαρακτήρα και ότι η εφαρμογή του μέτρου στο σημερινό του επίπεδο δεν δικαιολογείται πλέον. Δ. ΜΕΤΡΑ ΑΝΤΙΝΤΑΜΠΙΝΓΚ (33) Με βάση τα αποτελέσματα της παρούσας έρευνας επανεξέτασης, θεωρείται σκόπιμο να τροποποιηθεί ο δασμός αντιντάμπινγκ που εφαρμόζεται στις εισαγωγές του υπό εξέταση προϊόντος από την Heze σε 3,2 %, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η εγγραφή σχετικά με την εταιρεία Heze Huayi Chemical Co. Limited, στον πίνακα στο άρθρο 1 παράγραφος 2 του κανονισμού (ΕΚ) αριθ. 1631/2005 αντικαθίσταται από τα εξής: «ΛΔΚ Heze Huayi Chemical Co. Limited 3,2 % A629» Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Σεπτεμβρίου 2010.

Χημική βιομηχανία


ΚΑΝΟΝΙΣΜΌΣ (ΕΕ) αριθ. 641/2012 ΤΟΥ ΣΥΜΒΟΥΛΊΟΥ της 16ης Ιουλίου 2012 για την τροποποίηση του κανονισμού (ΕΕ) αριθ. 356/2010 του Συμβουλίου για την επιβολή ορισμένων συγκεκριμένων περιοριστικών μέτρων κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215 παράγραφοι 1 και 2, Έχοντας υπόψη την απόφαση 2010/231/ΚΕΠΠΑ του Συμβουλίου, της 26ης Απριλίου 2010, για περιοριστικά μέτρα κατά της Σομαλίας (1), Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Ο κανονισμός (ΕΕ) αριθ. 356/2010 (2) επιβάλλει περιοριστικά μέτρα κατά των προσώπων, οντοτήτων και φορέων που ορίζονται στο παράρτημα I του εν λόγω κανονισμού, όπως προβλέπεται στην απόφαση 1844 (2008) του Συμβουλίου Ασφαλείας των Ηνωμένων Εθνών (ΣΑΗΕ). (2) Στις 22 Φεβρουαρίου 2012, το ΣΑΗΕ εξέδωσε την απόφαση 2036 (2012), στην παράγραφο 23 της οποίας επιβεβαιώνει την εκτίμησή του ότι η εξαγωγή ξυλάνθρακα από τη Σομαλία ενδέχεται να συνιστά απειλή για την ειρήνη, την ασφάλεια ή τη σταθερότητα της Σομαλίας. (3) Στις 17 Φεβρουαρίου 2012, η Επιτροπή Κυρώσεων του Συμβουλίου Ασφαλείας που συστάθηκε με την απόφαση 751 (1992) του ΣΑΗΕ σχετικά με τη Σομαλία επικαιροποίησε τον κατάλογο των προσώπων και των οντοτήτων που υπάγονται σε περιοριστικά μέτρα. (4) Στις 16 Ιουλίου 2012, το Συμβούλιο εξέδωσε την απόφαση 2012/388/ΚΕΠΠΑ (3) για να εφαρμόσει την απόφαση 751 (1992) του ΣΑΗΕ, προσθέτοντας ένα ακόμη πρόσωπο στον κατάλογο των προσώπων και οντοτήτων που υπόκεινται στα περιοριστικά μέτρα της απόφασης 2010/231/ΚΕΠΠΑ. (5) Το μέτρο αυτό εμπίπτει στο πεδίο εφαρμογής της Συνθήκης και, επομένως, απαιτείται κανονιστική δράση στο επίπεδο της Ένωσης για την εκτέλεσή του για να διασφαλισθεί ιδίως η ομοιόμορφη εφαρμογή του από τους οικονομικούς φορείς σε όλα τα κράτη μέλη. (6) Επιπλέον, με την απόφαση 2002 (2011) του ΣΑΗΕ αποσαφηνίσθηκε η εξαίρεση, η οποία προβλέπεται ήδη στον κανονισμό (ΕΕ) αριθ. 356/2010, που επιτρέπει τη διάθεση κεφαλαίων, άλλων χρηματοοικονομικών περιουσιακών στοιχείων ή οικονομικών πόρων προκειμένου να εξασφαλισθεί η έγκαιρη παράδοση επείγουσας ανθρωπιστικής βοήθειας στη Σομαλία από τον ΟΗΕ, τις ειδικευμένες οργανώσεις ή τα προγράμματά του, τις ανθρωπιστικές οργανώσεις με καθεστώς παρατηρητή στη Γενική Συνέλευση των Ηνωμένων Εθνών που παρέχουν ανθρωπιστική βοήθεια και τους εκτελεστικούς εταίρους τους. Η αποσαφήνιση αυτή θα πρέπει να περιληφθεί στον κανονισμό (ΕΕ) αριθ. 356/2010. (7) Επομένως, είναι σκόπιμο να τροποποιηθεί αναλόγως ο κανονισμός (ΕΕ) αριθ. 356/2010. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 356/2010 τροποποιείται ως εξής: (1) Στο άρθρο 2, η παράγραφος 3 αντικαθίσταται από το ακόλουθο κείμενο: «3. Το παράρτημα I περιλαμβάνει τα φυσικά ή νομικά πρόσωπα, τις οντότητες ή τους φορείς, που ορίζει το Συμβούλιο Ασφαλείας των Ηνωμένων Εθνών ή η Επιτροπή Κυρώσεων σύμφωνα με την ΑΣΑΗΕ 1844 (2008) του για τα ακόλουθα: α) εμπλέκονται ή υποστηρίζουν πράξεις οι οποίες απειλούν την ειρήνη, την ασφάλεια ή τη σταθερότητα της Σομαλίας, συμπεριλαμβανομένων πράξεων που παραβιάζουν τη συμφωνία του Τζιμπουτί της 18ης Αυγούστου 2008 ή την πολιτική διαδικασία, ή απειλούν με βία τα μεταβατικά ομοσπονδιακά θεσμικά όργανα της Σομαλίας (TFIs) ή την αποστολή της Αφρικανικής Ένωσης στη Σομαλία (AMISOM), β) έχουν παραβιάσει το εμπάργκο όπλων και τα συναφή μέτρα, όπως επιβεβαιώνεται στο άρθρο 6 της απόφασης 1844 (2008) του ΣΑΗΕ, γ) εμποδίζουν την παράδοση ανθρωπιστικής βοήθειας στη Σομαλία ή την πρόσβαση στη βοήθεια αυτή ή τη διανομή της στη Σομαλία, δ) είναι πολιτικοί ή στρατιωτικοί ηγέτες που στρατολογούν ή χρησιμοποιούν παιδιά σε ένοπλες συγκρούσεις στη Σομαλία, κατά παράβαση του εφαρμοστέου διεθνούς δικαίου, ή ε) ευθύνονται για παραβιάσεις του εφαρμοστέου διεθνούς δικαίου στη Σομαλία με θύματα αμάχους, μεταξύ άλλων παιδιά και γυναίκες, σε καταστάσεις ένοπλης σύγκρουσης, συμπεριλαμβανομένων δολοφονιών και ακρωτηριασμών, σεξουαλικής βίας και βίας με βάση το φύλο, επιθέσεων σε σχολεία και νοσοκομεία, απαγωγών και εκτοπισμών με χρήση βίας.». (2) Στο άρθρο 4, η παράγραφος 1 αντικαθίσταται από το ακόλουθο κείμενο: «1. Το άρθρο 2 παράγραφοι 1 και 2 δεν εφαρμόζεται στη διάθεση κεφαλαίων ή οικονομικών πόρων για την εξασφάλιση της έγκαιρης παράδοση της επειγόντως απαιτούμενης ανθρωπιστικής βοήθειας στη Σομαλία από τα ΗΕ, από τις ειδικευμένες οργανώσεις ή προγράμματά τους, από ανθρωπιστικές οργανώσεις με δικαίωμα παρατηρητή στη Γενική Συνέλευση των Ηνωμένων Εθνών οι οποίες παρέχουν ανθρωπιστική βοήθεια, και τους εκτελεστικούς εταίρους τους, συμπεριλαμβανομένων των ΜΚΟ που χρηματοδοτούνται διμερώς ή πολυμερώς και συμμετέχουν στη γενική έκκληση των ΗΕ για τη Σομαλία.». (3) Το πρόσωπο που περιλαμβάνεται στο παράρτημα II του παρόντος κανονισμού προστίθεται στον κατάλογο προσώπων του τμήματος I του παρατήματος Ι (4) Το παράρτημα II αντικαθίσταται από το κείμενο του παραρτήματος I του παρόντος κανονισμού, Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Ιουλίου 2012.

Ανθρωπιστική βοήθεια

Πολιτική συνεργασίας

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 461/2012 ΤΗΣ ΕΠΙΤΡΟΠΉΣ της 31ης Μαΐου 2012 για την τροποποίηση του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών και τους κανονισμούς της Επιτροπής (ΕΚ) αριθ. 1503/2006, (ΕΚ) αριθ. 657/2007 και (ΕΚ) αριθ. 1178/2008 όσον αφορά προσαρμογές σχετικές με την άρση των μεταβλητών για τις βιομηχανικές νέες παραγγελίες (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1165/98 του Συμβουλίου, της 19ης Μαΐου 1998, περί βραχυπρόθεσμων στατιστικών (1), και ιδίως το άρθρο 17 στοιχεία β) έως ζ), Εκτιμώντας τα ακόλουθα: (1) Ο κανονισμός (ΕΚ) αριθ. 1165/98 θεσπίζει κοινό πλαίσιο για την παραγωγή βραχυπρόθεσμων κοινοτικών στατιστικών για τον οικονομικό κύκλο και καταρτίζει τις απαιτούμενες μεταβλητές για την ανάλυση της βραχυπρόθεσμης εξέλιξης της προσφοράς και ζήτησης, των συντελεστών παραγωγής και των τιμών. (2) Ο κανονισμός (ΕΚ) αριθ. 1503/2006 της Επιτροπής, της 28ης Σεπτεμβρίου 2006, για την εφαρμογή και την τροποποίηση του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών όσον αφορά τους ορισμούς των μεταβλητών, τον κατάλογο των μεταβλητών και τη συχνότητα κατάρτισης στατιστικών (2) παρέχει ορισμούς των στόχων και των χαρακτηριστικών των μεταβλητών. (3) Ο κανονισμός (ΕΚ) αριθ. 657/2007 της Επιτροπής, της 14ης Ιουνίου 2007, για την εφαρμογή του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών όσον αφορά την καθιέρωση ευρωπαϊκών δειγματοληπτικών συστημάτων (3) καθορίζει τους κανόνες και τους όρους σχετικά με τη διαβίβαση δεδομένων από τα κράτη μέλη που συμμετέχουν στα ευρωπαϊκά δειγματοληπτικά συστήματα για τις βραχυπρόθεσμες στατιστικές. (4) Ο κανονισμός (ΕΚ) αριθ. 1178/2008 της Επιτροπής, της 28ης Νοεμβρίου 2008, για την τροποποίηση του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών και των κανονισμών της Επιτροπής (ΕΚ) αριθ. 1503/2006 και (ΕΚ) αριθ. 657/2007 σχετικά με αναπροσαρμογές μετά την αναθεώρηση των στατιστικών ταξινομήσεων NACE και CPA (4) επικαιροποίησε τους κανόνες και τους όρους των ευρωπαϊκών δειγματοληπτικών συστημάτων, μετά την έκδοση του κανονισμού (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE - αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς (5) και του κανονισμού (ΕΚ) αριθ. 451/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη δημιουργία νέας στατιστικής ταξινόμησης προϊόντων ανά δραστηριότητα (CPA) και για την κατάργηση του κανονισμού (ΕΟΚ) αριθ. 3696/93 του Συμβουλίου (6). (5) Οι θεσπιζόμενες στον κανονισμό (ΕΚ) αριθ. 1165/98 μεταβλητές για τις βιομηχανικές νέες παραγγελίες προορίζονταν να λειτουργήσουν ως προγνωστικός δείκτης της μελλοντικής παραγωγής. Ωστόσο, η ικανότητα πρόβλεψης που έχουν αυτές οι μεταβλητές αποδείχτηκε περιορισμένη και, αφού οι εν λόγω μεταβλητές δεν κατάφεραν να επιδείξουν σταθερές προγνωστικές ιδιότητες σε όλα τα κράτη μέλη, η επιτροπή ευρωπαϊκού στατιστικού συστήματος συμφώνησε ότι θα πρέπει να διακοπεί η συλλογή δεδομένων των μεταβλητών για τις βιομηχανικές νέες παραγγελίες στο πλαίσιο της ιεράρχησης όσον αφορά την κατάρτιση και παραγωγή στατιστικών με βάση τους μειωμένους πόρους και με στόχο την ελάφρυνση της επιβάρυνσης για το ευρωπαϊκό στατιστικό σύστημα. (6) Για να εφαρμοστεί η άρση των μεταβλητών για τις βιομηχανικές νέες παραγγελίες, είναι αναγκαίο να απαλειφθεί κάθε αναφορά σε αυτές τις μεταβλητές σε σχέση με τον κατάλογο μεταβλητών, την περίοδο αναφοράς, το επίπεδο λεπτομέρειας, την προθεσμία για τη διαβίβαση δεδομένων, την περίοδο διαβίβασης και τους ορισμούς που πρέπει να ισχύουν για τις εν λόγω μεταβλητές, καθώς και σε σχέση με τους όρους του ευρωπαϊκού δειγματοληπτικού συστήματος σχετικά με μη εγχώριες νέες παραγγελίες. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Α του κανονισμού (ΕΚ) αριθ. 1165/98 τροποποιείται σύμφωνα με το παράρτημα I του παρόντος κανονισμού. Άρθρο 2 Το παράρτημα I του κανονισμού (ΕΚ) αριθ. 1503/2006 τροποποιείται σύμφωνα με το παράρτημα II του παρόντος κανονισμού. Άρθρο 3 Στον κανονισμό (ΕΚ) αριθ. 657/2007, τα άρθρα 1 και 2 αντικαθίστανται από το ακόλουθο κείμενο: «Άρθρο 1 Τα ευρωπαϊκά δειγματοληπτικά συστήματα μπορούν να εφαρμόζονται κατά τη συλλογή στατιστικών στοιχείων στα οποία γίνεται διάκριση μεταξύ της ζώνης του ευρώ και της ζώνης εκτός του ευρώ για τις ακόλουθες δύο μεταβλητές που προσδιορίζονται στο παράρτημα A του κανονισμού (ΕΚ) αριθ. 1165/98: Μεταβλητή Όνομα 312 Τιμές παραγωγού της μη εγχώριας αγοράς 340 Τιμές κατά την εισαγωγή Άρθρο 2 Τα κράτη μέλη που συμμετέχουν στα ευρωπαϊκά δειγματοληπτικά συστήματα τα οποία αναφέρονται στο άρθρο 1 διαβιβάζουν στοιχεία στην Επιτροπή (Eurostat) τουλάχιστον για τις δραστηριότητες NACE, για τη μεταβλητή αριθ. 312, και τα προϊόντα CPA, για τη μεταβλητή αριθ. 340, που διευκρινίζονται στο παράρτημα.». Άρθρο 4 Το παράρτημα III του κανονισμού (ΕΚ) αριθ. 1178/2008 τροποποιείται σύμφωνα με το παράρτημα III του παρόντος κανονισμού. Άρθρο 5 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαΐου 2012.


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 757/2012 ΤΗΣ ΕΠΙΤΡΟΠΉΣ της 20ής Αυγούστου 2012 για την αναστολή της εισαγωγής στην Ένωση δειγμάτων από ορισμένα είδη άγριας πανίδας και χλωρίδας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών της άγριας πανίδας και χλωρίδας με τον έλεγχο του εμπορίου τους (1), και ιδίως το άρθρο 19 παράγραφος 1, Μετά από διαβουλεύσεις με την ομάδα επιστημονικής εξέτασης, Εκτιμώντας τα ακόλουθα: (1) Το άρθρο 4 παράγραφος 6 του κανονισμού (ΕΚ) αριθ. 338/97 προβλέπει ότι η Επιτροπή μπορεί να επιβάλλει περιορισμούς όσον αφορά την εισαγωγή ορισμένων ειδών στην Ένωση σύμφωνα με τις προϋποθέσεις που ορίζονται στα στοιχεία α) έως δ). Επιπλέον, θεσπίστηκαν εκτελεστικά μέτρα για τους εν λόγω περιορισμούς με τον κανονισμό (ΕΚ) αριθ. 865/2006 της Επιτροπής, της 4ης Μαΐου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους (2). (2) Κατάλογος των ειδών των οποίων αναστέλλεται η εισαγωγή στην Ένωση ενσωματώθηκε στον εκτελεστικό κανονισμό (ΕΕ) αριθ. 828/2011 της Επιτροπής, της 17ης Αυγούστου 2011, για την αναστολή της εισαγωγής στην Ένωση δειγμάτων από ορισμένα είδη άγριας πανίδας και χλωρίδας (3). (3) Βάσει πρόσφατων πληροφοριών, η ομάδα επιστημονικής εξέτασης κατέληξε στο συμπέρασμα ότι η κατάσταση διατήρησης ορισμένων ειδών, που αναφέρονται στα παραρτήματα A και Β του κανονισμού (ΕΚ) αριθ. 338/97, θα απειληθεί σοβαρά εάν δεν ανασταλεί η εισαγωγή τους στην Ένωση από ορισμένες χώρες καταγωγής. Ως εκ τούτου, επιβάλλεται να ανασταλεί η εισαγωγή των ακόλουθων ειδών: Canis lupus (Κυνηγετικά τρόπαια) από την Μογγολία και το Τατζικιστάν· Ursus arctos (Κυνηγετικά τρόπαια) από το Καζαχστάν· Profelis aurata, Polemaetus bellicosus, Terathopius ecaudatus και Varanus albigularis από την Τανζανία· Callosciurus erythraeus, Sciurus carolinensis και Sciurus niger (Ζώντα δείγματα) από όλα τα κράτη· Chamaeleo gracilis (άγρια δείγματα) από την Γκάνα και το Τόγκο· Chamaeleo senegalensis (άγρια δείγματα) από το Μπενίν, την Γκάνα και το Τόγκο· Chamaeleo senegalensis (εκτρεφόμενα δείγματα μήκους (ρύγχος-κλοάκη) μεγαλύτερου των 6 cm) από το Μπενίν· Varanus spinulosus από τις Νήσους Σολομώντος· Kinixys belliana (άγρια δείγματα) από το Μπενίν και την Γκάνα· Kinixys erosa (άγρια δείγματα) από το Τόγκο· Kinixys homeana (άγρια δείγματα), Pandinus imperator και Scleractinia spp. από την Γκάνα· Kinixys homeana (εκτρεφόμενα δείγματα με ευθύγραμμο μήκος κελύφους/χελύου 8 cm ή μεγαλύτερο) από το Τόγκο· Mantella cowani από τη Μαδαγασκάρη· Hippocampus erectus από τη Βραζιλία· Hippocampus kuda από την Κίνα· Tridacna crocea, Tridacna derasa, Tridacna maxima και Tridacna squamosa από τις Νήσους Σολομώντος· Euphyllia paraancora, Euphyllia paradivisa, Euphyllia picteti, Euphyllia yaeyamaensis, Eguchipsammia fistula και Heliofungia actiniformis από την Ινδονησία· Rauvolfia serpentina από το Μιανμάρ· Pterocarpus santalinus από την Ινδία· Christensonia vietnamica από το Βιετνάμ· Myrmecophila tibicinis από το Μπελίζε. (4) Η ομάδα επιστημονικής εξέτασης κατέληξε επίσης στο συμπέρασμα ότι, με βάση τις πλέον πρόσφατες διαθέσιμες πληροφορίες, δεν πρέπει να απαιτείται πλέον αναστολή της εισαγωγής στην Ένωση των ακόλουθων ειδών: Falco cherrug από την Αρμενία, το Ιράκ, τη Μαυριτανία και το Τατζικιστάν· Saiga tatarica από το Καζαχστάν και τη Ρωσία· Callithrix geoffroyi από την Βραζιλία· Amazona autumnalis από τον Ισημερινό· Ara chloropterus από την Αργεντινή και τον Παναμά· Ara severus από τη Γουϊάνα· Aratinga acuticaudata από την Ουρουγουάη· Cyanoliseus patagonus από την Χιλή και την Ουρουγουάη· Deroptyus accipitrinus από το Περού· Triclaria malachitacea από την Αργεντινή και τη Βραζιλία· Caiman crocodilus από το Ελ Σαλβαδόρ, τη Γουατεμάλα και το Μεξικό· Calumma andringitraense, Calumma boettgeri, Calumma fallax, Calumma gallus, Calumma glawi, Calumma globifer, Calumma guillaumeti, Calumma malthe, Calumma marojezense, Calumma oshaughnessyi, Calumma vencesi, Furcifer bifidus, Furcifer petteri, Furcifer rhinoceratus, Furcifer willsii, Cycadaceae spp., Stangeriaceae spp. και Zamiaceae spp. από τη Μαδαγασκάρη· Heloderma suspectum από το Μεξικό και τις Ηνωμένες Πολιτείες· Iguana iguana και Boa constrictor από το Ελ Σαλβαδόρ· Eunectes murinus από την Παραγουάη· Chelonoidis denticulata από την Βολιβία και τον Ισημερινό· Tridacna gigas από τα Φίτζι, τη Μικρονησία, το Παλάου, την Παπουασία-Νέα Γουινέα και το Βανουάτου· Anacamptis pyramidalis, Himantoglossum hircinum, Ophrys sphegodes, Orchis coriophora, Orchis laxiflora, Orchis provincialis, Orchis purpurea, Orchis simia, Serapias vomeracea και Spiranthes spiralis από την Ελβετία· Cephalanthera rubra, Dactylorhiza latifolia, Dactylorhiza russowii, Nigritella nigra και Ophrys insectifera από τη Νορβηγία· Dactylorhiza traunsteineri, Ophrys insectifera και Spiranthes spiralis από το Λιχτενστάιν. (5) Πραγματοποιήθηκαν διαβουλεύσεις με όλες τις χώρες καταγωγής των ειδών που, σύμφωνα με τον παρόντα κανονισμό, αποτελούν αντικείμενο νέων περιορισμών εισαγωγής στην Ένωση. (6) Επομένως, ο κατάλογος των ειδών των οποίων αναστέλλεται η εισαγωγή στην Ένωση πρέπει να τροποποιηθεί και, επίσης, να αντικατασταθεί, για λόγους σαφήνειας, ο εκτελεστικός κανονισμός (ΕΕ) αριθ. 828/2011. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για το εμπόριο της άγριας πανίδας και χλωρίδας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Με την επιφύλαξη των διατάξεων του άρθρου 71 του κανονισμού (ΕΚ) αριθ. 865/2006, αναστέλλεται η εισαγωγή στην Ένωση δειγμάτων των ειδών της άγριας πανίδας και χλωρίδας που παρατίθενται στο παράρτημα του παρόντος κανονισμού. Άρθρο 2 Ο εκτελεστικός κανονισμός (ΕΕ) αριθ. 828/2011 καταργείται. Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Αυγούστου 2012.

Εμπορικές πράξεις

Εμπορική νομοθεσία

Προστασία του περιβάλλοντος

Περιβαλλοντική πολιτική


ΕΚΤΕΛΕΣΤΙΚΉ ΑΠΌΦΑΣΗ 2011/422/ΚΕΠΠΑ ΤΟΥ ΣΥΜΒΟΥΛΊΟΥ της 18ης Ιουλίου 2011 για την εφαρμογή της απόφασης 2010/603/ΚΕΠΠΑ για περαιτέρω μέτρα προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την Πρώην Γιουγκοσλαβία (ΔΠΔΓ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 31 παράγραφος 2, Έχοντας υπόψη την απόφαση 2010/603/ΚΕΠΠΑ του Συμβουλίου, της 7ης Οκτωβρίου 2010, για περαιτέρω μέτρα προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την Πρώην Γιουγκοσλαβία (ICTY) (1), και ιδίως το άρθρο 2 παράγραφος 1, Εκτιμώντας τα ακόλουθα: (1) Με την απόφαση 2010/603/ΚΕΠΠΑ, το Συμβούλιο θέσπισε μέτρα ώστε να δεσμευθούν όλα τα κεφάλαια και οι οικονομικοί πόροι που ανήκουν σε φυσικά πρόσωπα τα οποία κατονομάζονται στο συνημμένο παράρτημα και κατά των οποίων έχουν απαγγελθεί κατηγορίες από το Διεθνές Ποινικό Δικαστήριο για την Πρώην Γιουγκοσλαβία (ΔΠΔΓ). (2) Κατόπιν της προσαγωγής του κ. Ράτκο ΜΛΑΝΤΙΤΣ, ο οποίος ετέθη υπό κράτηση από το ΔΠΔΓ, στις 31 Μαΐου 2011, το όνομά του θα πρέπει διαγραφεί από τον κατάλογο του παραρτήματος της απόφασης 2010/603/ΚΕΠΠΑ. (3) Ο κατάλογος που περιέχεται στο παράρτημα της απόφασης 2010/603/ΚΕΠΠΑ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2010/603/ΚΕΠΠΑ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση αρχίζει να ισχύει την ημέρα της έκδοσης της. Βρυξέλλες, 18 Ιουλίου 2011.

Οργανισμός Ηνωμένων Εθνών (Ο.Η.Ε.)

Διεθείς οργανισμοί

ΔΙΕΘΝΕΙΣ ΣΧΕΣΕΙΣ